سر بیتگیں ھالانی رد ءَ گوستگیں روچ ءَ روکپتی بلوچستان ءِ دمگ چھبار ءَ ھواریں دمگ جماعت زئی ءَ یک جنکویں زھگے آپ ءُ کپتگ ءُ بیران.
بیران بیتگیں زھگ ءِ نام انیتا ءِ نام ءَ زانگ بیتگ کہ زھگ ھما وھد ءَ آپ ءَ کپتگ آ اود ءَ لیب ءَ بیتگ ءُ چریشی ءِ آ شِترتگ ءُ ھوٹگ ءِ تہ ءَ کپتگ ءُ بیران بیتگ.
دمگی مردمانی گوشگ اِنت ھوٹگ یلو در گلو اَنت ءُ چریشی ءِ سبب ءَ زھگ کپگ ءُ بیران بیگ ءَ اَنت.
آیانی گُشگ اِنت سرکار ءِ نیمگ ءَ سیستان ءُ بلوچستان ءَ دیگ بیتگیں آب نوشی ءَ ھوٹگانی سر پچ اِنت ءُ آیانی کش ءَ گور ٹٹ ھم نہ اَنت چریشی ءِ سبب ءَ کسانیں زھگ ھمے رنگ ءَ آپ ءَ کپ اَنت ءُ بیران بنت.
روکپتی بلوچستان ءَ ھمک سال بازیں کچے ءَ زھگ ھمے وڑ ءَ ھوٹگانی تہ ءَ کپگ ءُ بیران بیگ ءَ اَنت کہ گوستگیں پنچ سالانی تہ ءَ کساس بیست ءَ گیش زھگ آپ ءَ کپتگ ءُ بیران بیتگ اَنت.سرچمگ: دی بلوچستان پوسٹ